ҮЛ ХӨДЛӨХ ЭД ХӨРӨНГИЙН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ТАНИЛЦУУЛГА

Хуулийн төслөөр Монгол Улсын иргэний өмчлөлд бүртгэлтэй автозогсоолын зориулалттай үл хөдлөх эд хөрөнгөөс нэгийг үл хөдлөх эд хөрөнгийн албан татвараас чөлөөлөхөөр санал болгож байна.
Одоогийн хуулиар иргэний өдөр тутмын хэрэглээнд ашиглаж байгаа нэг автозогсоол болон олон тоогоор өмчилж, түрээс, хөрөнгө оруулалт, бизнесийн зориулалтаар ашиглаж байгаа автозогсоолыг татварын чөлөөлөлтийн хувьд ялгамжтай авч үздэггүй. Гэтэл нэг автозогсоолтой иргэн болон олон автозогсоол эзэмшиж орлого олох боломжтой өмчлөгчийн хөрөнгийн эдийн засгийн зориулалт ялгаатай. Ялангуяа өрхийн амьжиргааны өртөг нэмэгдэж, иргэдийн худалдан авах чадварт дарамт учирч байгаа өнөө үед татварын бодлого өрхийн үндсэн хэрэглээ болон хөрөнгө оруулалтын зориулалттай хөрөнгийг ялган үзэх шаардлагатай байна.
Татварын ерөнхий газрын 2026 оны 06 дугаар сарын 30-ны өдрийн мэдээллээр автозогсоолын зориулалттай үл хөдлөх эд хөрөнгийн дийлэнх хэсэг иргэдийн өмчлөлд байна. Уг хөрөнгөд ногдуулсан татвар 2024 онд 2.5 тэрбум, 2025 онд 5.2 тэрбум, 2026 онд 18.3 тэрбум төгрөг болсон бол төсөвт бодитоор төлсөн хэмжээ 2024 онд 1.8 тэрбум, 2025 онд 2.0 тэрбум, 2026 оны 06 дугаар сарын 30-ны байдлаар 4.5 тэрбум төгрөг байна.
Татварын ерөнхий газрын урьдчилсан тооцоогоор иргэн бүрийн өмчлөлд байгаа автозогсоолоос нэгийг чөлөөлөхөд 57,453 үл хөдлөх эд хөрөнгө хамрагдаж, 20.8 тэрбум төгрөгийн татварын ногдол хөнгөлөгдөхөөр байна. Энэ нь иргэдийн автозогсоолд ногдох татварын ногдлын 87 хувьтай тэнцэх тооцоо юм. 20.8 тэрбум төгрөг нь төсөвт бодитоор төвлөрсөн орлого биш, татварын ногдлын хөнгөлөлтийн тооцоо тул орон нутгийн төсөвт үзүүлэх бодит нөлөөллийг татварын төлөлт, авлага, хамрагдалт болон өмнөх жилүүдийн гүйцэтгэлд үндэслэн зардлын тооцоогоор нарийвчлан тогтооно.
Хуулийн төсөл нь автозогсоолыг нийтээр нь татвараас чөлөөлөхгүй. Иргэн хоёр болон түүнээс дээш автозогсоол өмчилж байгаа бол зөвхөн иргэний өөрийн сонгосон нэг нь чөлөөлөгдөж, үлдсэн автозогсоолуудын татвар хэвээр байна. Хуулийн этгээдийн өмчлөлд байгаа автозогсоол ч чөлөөлөлтөд хамрагдахгүй. Ийнхүү чөлөөлөлтийг нэг хөрөнгөөр хязгаарласнаар нэг автозогсоолтой өрхөд татварын бодит дэмжлэг үзүүлэхийн зэрэгцээ олон үл хөдлөх хөрөнгө эзэмшигчид татварын давуу байдал бий болгохоос сэргийлнэ.
Олон улсын татварын практикт ч өмчлөгчийн үндсэн хэрэглээний үл хөдлөх хөрөнгийг хоёр дахь, түрээсийн болон хөрөнгө оруулалтын зориулалттай хөрөнгөөс ялгамжтай татвар авах зарчим хэрэглэгддэг. Хуулийн төсөл энэ зарчмыг автозогсоолын онцлогт нийцүүлэн, зөвхөн нэг хөрөнгөөр хязгаарлаж хэрэглэхийг зорьж байна.
Автозогсоол нь зөвхөн хувийн өмч төдийгүй хотын орон зайн зохион байгуулалттай холбоотой. Автомашиныг зориулалтын зогсоолд байрлуулах нь нийтийн эзэмшлийн зам, явган хүний зам, талбайг зориулалтын бусаар ашиглах дарамтыг бууруулах ач холбогдолтой. Иймээс зориулалтын автозогсоол ашиглахыг хот байгуулалтын бодлогоор дэмжихийн зэрэгцээ өрхийн хэрэглээний нэг автозогсоолд татварын хязгаарлагдмал чөлөөлөлт үзүүлэх нь бодлогын хувьд харилцан нийцтэй гэж үзэж байна.
Иймд иргэний өмчлөлд байгаа нэг автозогсоолыг үл хөдлөх эд хөрөнгийн албан татвараас чөлөөлж, хоёр дахь болон түүнээс хойш бий болсон автозогсоол, хуулийн этгээдийн өмчлөлийн автозогсоолд татварыг хэвээр хадгалах зорилгоор Үл хөдлөх эд хөрөнгийн албан татварын тухай хуульд нэмэлт оруулах тухай хуулийн төслийг боловсруулав.

